SKRIFTLIG FORESPØRGSEL E-2500/00

af Antonio Tajani (PPE-DE) og Francesco Fiori (PPE-DE) til Kommissionen

(2. august 2000)

Om: Liberalisering af markedet for elektricitet og gas

De nye data fra Eurostat viser, at en italiensk gennemsnitsfamilie og en italiensk SMV betaler priser for elektricitet, der er højere end i alle de andre stater i Den europæiske Union.

1. Kan Kommissionen give præcise oplysninger vedrørende Italiens gennemførelse af direktivet om liberalisering af markedet for elektrisk energi (direktiv 96/92/EF) og for gas (direktiv 98/30/EF)?

2. Er den liberaliseringsproces, den italienske regering har iværksat, tilstrækkelig til at opfylde gennemførelsen af fællesskabsdirektivet?

3. Hvad har Kommissionen til hensigt at gøre for at sikre, at Italien med liberaliseringen anvender priser, som svarer til EU-gennemsnittet?

Svar afgivet på Kommissionens vegne af Loyola de Palacio

(11. september 2000)

1. Italiensk gennemførelse af Parlamentets og Rådets direktiv 96/92/EF af 19. december 1996 om fælles regler for det indre marked for elektricitet(1) sker ved lovdekret af 16. maj 1999 (Gazetta Ufficiale Nr. 75 af 30. marts 1999). Nogle yderligere foranstaltninger bl.a. vedrørende markedsoperatøren er stadig udestående.

Gennemførelse af Parlamentets og Rådets direktiv 98/30/EF af 22. juni 1998 om fælles regler for det indre marked for naturgas(2) sker ved lovdekret 164 af 23. maj 2000 (Gazetta Ufficiale, Nr. 142 af 20. juni 2000).

Det ærede medlem kan eventuelt søge på følgende internetadresser med henblik på mere detaljerede oplysninger om Italiens gennemførelse af disse to direktiver:

http://europa.eu.int/comm/energy/en/elec_single_market/implementation/index_en.html og

http://europa.eu.int/en/comm/dg17/gas98_30.pdf

2. Kommissionen er ved at undersøge, hvorvidt den italienske regerings gennemførelse af direktiverne fuldt ud er forenelige med bestemmelserne i direktivet. Nogle positive elementer ved den italienske gennemførelsesproces udgøres af den uafhængige regulator, adgang til nettet på grundlag af offentliggjorte priser og den store markedsåbning inden for gassektoren. Selv om procentdelen af det marked, der er åbnet inden for elektricitet, ikke er en af de største i Fællesskabet, er det dog på linje med elektricitetsdirektivet på nuværende tidspunkt.

3. Hovedformålet med elektricitets- og gasdirektiverne er indførelse af konkurrence i hele Fællesskabet. Direktivernes gennemførelse i Italien bør føre til, at de italienske priser bevæger sig hen mod priserne i resten af Fællesskabet. Dette fremskyndes af de strukturelle ændringer i energisektoren i Italien, som er blevet meddelt.

Kommissionen træffer en række foranstaltninger for at fremskynde markedsintegreringen. F.eks. træder et indledende system for grænseoverskridende tariffer i kraft i oktober 2000, og man er nu langt fremme med drøftelser om at vedtage kompatible fremgangsmåder overalt i Fællesskabet med henblik på at administrere overbelastning. Endelig har Kommissionen ved udgangen af dette år til hensigt at vedtage en rapport om de foranstaltninger, der er nødvendige for at opfylde opfordringen fra Det Europæiske Råd i Lissabon om at fremskynde færdiggørelsen af det indre gas- og elektricitetsmarked. Meddelelsen vedrører kapaciteten for indbyrdes forbindelse og de foranstaltninger, der må træffes på EF- og på nationalt niveau for at løse problemer med flaskehalse i systemer, f.eks. indbyrdes forbindelse mellem Italien og Schweiz.

Disse spørgsmål er de vigtigste, når det drejer sig om at skabe et indre marked for gas og elektricitet, hvilket er af afgørende betydning, hvis forbrugere i hele Fællesskabet skal nyde godt af det indre marked i form af de priser, de betaler.

(1) EFT L 27 af 30.1.1997.

(2) EFT L 204 af 21.7.1998.